Mar 29,2018
మార్కెట్‌ వరుస లాభాలకు బ్రేక్‌!
ముంబయి: గత రెండు సెషన్లుగా లాభాలలో కదలాడిన దేశీయ స్టాక్‌ మార్కెట్లు బుధవారం మళ్లీ నష్టాల్లోకి జారకున్నాయి. డెరివేటివ్‌ కాంట్రాక్టుల గడువు ముగింపుతో పాటు.. అంతర్జాతీయ మార్కెట్ల నుంచి అందిన బలహీన సంకేతాల నేపథ్యంలో మదుపరులు భారీగా అమ్మకాల వైపు మొగ్గు చూపారు. దీంతో దేశీయ మార్కెట్లు ఉదయం నుంచే నష్టాల్లో కదలాడాయి. ప్రధాన సూచీలన్నీ క్రమంగా ఎరుపెక్కుతూ మదుపరులకు నష్టాలను మిగిల్చాయి. ఆద్యంతం సూచీలు నష్టాల్లోనే సాగాయి. చివరకు మార్కెట్లు ముగిసే సమయానికి బీఎస్‌ఈ సెన్సెక్స్‌ 206 పాయింట్ల మేర నష్టపోయి 33వేల మార్క్‌నకు దిగువకు జారీ 32,969 పాయింట్ల వద్ద స్థిరపడింది. మరోవైపు ఎన్‌ఎస్‌ఈ సూచీ నిఫ్టీ 63 పాయింట్ల మేర నష్టపోయి 10,121 పాయింట్ల స్థాయికి పడిపోయింది. ఎన్‌ఎస్‌ఈలో విప్రో, బాష్‌ లిమిటెడ్‌, గెయిల్‌, టెక్‌ మహింద్రా, హీరోమోటార్స్‌ షేర్లు లాభపడగా.. భారతీ ఎయిర్‌టెల్‌, టాటాస్టీల్‌, వేదాంతా లిమిటెడ్‌, అదానీ పోర్ట్స్‌, రిలయన్స్‌ షేర్లు నష్టపోయాయి. మరోవైపు డాలర్‌ మారకంలో రూపాయి 0.02 పైసల మేర లాభపడి రూ.64.95వద్ద ముగిసింది.
మీ స్నేహితులకు రికమెండ్ చెయ్యండి